**ผู้ที่ได้รับความไว้วางใจ**

**จากพระผู้เป็นเจ้า**

**ธรรมสภาบาไฮท้องถิ่น**

**พระบาฮาอุลลาห์ทรงนำโครงการของพระผู้เป็นเจ้า**

**เพื่อความสันติสุขแห่งโลก**

 พระบาฮาอุลลาห์เป็นศาสนฑูตของพระผู้เป็นเจ้าในยุคนี้ พระองค์ทรงนำคำสอนใหม่จากองค์พระผู้เป็นเจ้ามาชี้แนวทางให้กับมวลมนุษยชาติ พระองค์เสด็จมาเพื่อสอนถึงการสร้างอาณาจักรของพระผู้เป็นเจ้าบนพื้นโลก พระองค์เสด็จมาเพื่อรวมมวลมนุษย์และชาติต่างๆ ในโลกเข้าด้วยกันภายใต้ขอบเขตของความยุติธรรมและสันติสุข และทรงมอบโครงการของพระผู้เป็นเจ้าให้ไว้กับเราเพื่อความสามัคคีของมวลมนุษย์ทั่วโลก

 ในศาสนาบาไฮไม่มีพระหรือนักบวช ท้องถิ่นใดก็ตามที่มีบาไฮศาสนิกชนที่เป็นผู้ใหญ่ตั้งแต่ 9 คนขึ้นไป จะต้องตั้งธรรมสภาท้องถิ่นขึ้นมาเพื่อเป็นผู้ดูแลศาสนกิจในท้องถิ่นนั้น ธรรมสภาท้องถิ่นนี้ประกอบไปด้วยบาไฮศาสนิกชน 9 คน ที่ได้รับการเลือกตั้งขึ้นมาตามหลักการของพระบาฮาอุลลาห์

**จะต้องสถาปนาธรรมสภาท้องถิ่นขึ้นในทุกๆ เมือง**

 พระบาฮาอุลลาห์ทรงเปิดเผยว่า “พระผู้เป็นเจ้าได้บัญญัติไว้ว่า จะต้องสถาปนาสภายุติธรรมขึ้นในทุกๆ เมือง โดยมีผู้ที่มาปรึกษาหารือร่วมกันเป็น จำนวนบาฮา (คือ 9 คน) ซึ่งพวกเขาเป็นผู้ที่ได้รับความไว้วางใจจากพระผู้เป็นเจ้าในท่ามกลางของมนุษย์ พวกเขาต้องสำนึกตัวเองว่า พวกเขาเป็นผู้พิทักษ์ทุกคนในโลกที่ได้รับการแต่งตั้งจากพระผู้เป็นเจ้า”

 ตามบัญญัติของพระบาฮาอุลลาห์ จึงมีความสำคัญอย่างมากที่ต้องสถาปนาธรรมสภาท้องถิ่นขึ้นมาในทุกๆ เมือง หรือท้องถิ่นที่มีบาไฮศาสนิกชนผู้ใหญ่ ตั้งแต่ 9 คนขึ้นไป

**ธรรมสภาได้รับความช่วยเหลือทางจิตวิญญาณ**

**ของพระผู้เป็นเจ้า**

 พระบาฮาอุลลาห์ได้ทรงประทานทิพย์โอสถขนานหนึ่ง เพื่อรักษาโลกที่ป่วยอยู่นี้ คือธรรมสภาท้องถิ่น (ในอนาคตจะเป็นที่รู้จักกันในชื่อ “สภายุติธรรมแห่งท้องถิ่น”) ซึ่งเป็นสถาบันของพระผู้เป็นเจ้า บาไฮศาสนิกชนทุกคนจะต้องหันหน้าเข้าหาเพื่อขอความช่วยเหลือและคำแนะนำ และธรรมสภาท้องถิ่นจะกลายเป็นศูนย์กลางของชีวิตของสังคมบาไฮในแต่ละท้องถิ่น

 พระอับดุลบาฮาทรงตรัสว่า “ธรรมสภาเหล่านี้ได้รับความช่วยเหลือจากจิตวิญญาณแห่งพระผู้เป็นเจ้า ธรรมสภาเหล่านี้เป็นตะเกียงที่ส่องแสงสว่างและเป็นสวนแห่งสวรรค์ ที่แผ่กลิ่นหอมของความศักดิ์สิทธิ์กระจายไปทั่วพิภพและเป็นแสงแห่งความรู้ที่แผ่ออกอย่างกว้างขวางไปยังทุกๆ สิ่งบนโลกที่ถูกสร้างขึ้นมา จากธรรม สภานี้จิตวิญญาณของชีวิตจะหลั่งไหลไปทุกทิศทาง”

**ธรรมสภาท้องถิ่นจะต้องเลือกตั้งปีละครั้ง**

ธรรมสภาท้องถิ่นทุกแห่งจะต้องเลือกตั้งใหม่ปีละครั้งทุกปี ในวันแรกของวันฉลองริดวาน (ระหว่างพระอาทิตย์ตกของวันที่ 20 เมษายน ถึงพระอาทิตย์ตกของวันที่ 21 เมษายน) ในวันนี้บาไฮศาสนิกชนทุกคนในชุมชนนั้นจะมาพร้อมหน้ากันเพื่อลงคะแนนเลือกตั้ง เริ่มด้วยการสวดมนต์อธิษฐานเพื่อวิงวอนให้พระผู้เป็นเจ้าชี้แนวทางและคุ้มครองป้องกัน หลังจากนั้นทุกคนจะตั้งสมาธิอยู่ในความสงบเงียบ บาไฮศาสนิกชนที่เป็นผู้ใหญ่แต่ละคนจะลงคะแนนเลือกตั้ง

ท่านโชกิ เอฟเฟนดิ ได้เขียนไว้ว่า “ผู้ประกาศตนเลื่อมใสในคำสอนของพระบาฮาอุลลาห์ทุกคนที่มีอายุตั้งแต่ 21 ปีขึ้นไป ต้องไม่กระทำตัวเหินห่างออกไป หรือไม่เอาใจใส่หรือมีความคิดที่ไม่อยากข้องเกี่ยว แต่ในทางตรงกันข้าม ต้องตระหนักถึงหน้าที่อันศักดิ์สิทธิ์ในการเลือกตั้งธรรมสภาท้องถิ่นของตนด้วยความเพียรและความมีสติรอบคอบ”

**ห้ามการโฆษณาหาเสียงหรือเสนอชื่อผู้เลือกตั้ง**

 ในการเลือกตั้งของศาสนาบาไฮ ห้ามการโฆษณาหาเสียงหรือเสนอชื่อเข้าเลือกตั้งอย่างเด็ดขาด บาไฮศาสนิกชนที่มีอายุตั้งแต่ 21 ปีขึ้นไปที่อยู่ในชุมชนนั้นทุกคน มีสิทธิออกเสียงเลือกตั้ง และมีสิทธิได้รับการเลือกตั้งเป็นกรรมการของธรรมสภาท้องถิ่นในชุมชนนั้น ก่อนการเลือกตั้งไม่มีการเสนอชื่อหรืออุปนิสัยใจคอในระหว่างเพื่อนบาไฮ เพราะเป็นเหตุก่อให้เกิดความเข้าใจผิดและก่อให้เกิดความแตกแยกกันขึ้น ห้ามบาไฮศาสนิกชนคนใดคนหนึ่งบอกถึงวิธีการลงคะแนนให้กับคนอื่นๆ หรือพยายามทำให้มีอิทธิพลเหนือความคิดของคนอื่น

 ท่านโชกิ เอฟเฟนดิ ได้กล่าวว่า “บาไฮศาสนิกชนต้องพิจารณาโดยปราศจากกิเลสหรืออคติและไม่นำเอาวัตถุใดๆ มาประกอบการพิจารณา เลือกผู้ที่มีคุณสมบัติที่ดีที่สุด มีความซื่อตรง ไม่มีความเห็นแก่ตัว ผู้ที่ได้พัฒนาจิตใจของตนเองให้สูงขึ้น มีความรู้ความสามารถ และผู้ที่มีประสบการณ์ดี”

**ชาวบาไฮควรสวดมนต์ พิจารณา**

**ก่อนการเลือกตั้ง**

ตลอดทั้งปี บาไฮศาสนิกชนแต่ละคนควรจะมีการไปมาหาสู่กัน อย่างเป็นกันเองเพื่อจะได้รู้จักซึ่งกันและกันระหว่างเพื่อนบาไฮในชุมชนของเขา

ในการเลือกตั้งประจำปี บาไฮศาสนิกชนจะมารวมกัน หลังจากสวดมนต์อธิษฐานและคิดไตร่ตรองอย่างมีสติรอบคอบแล้ว ก็จะแจกบัตรลงคะแนนให้ทุกคน ทุกคนจะเขียนชื่อ 9 คน โดยเก็บไว้เป็นความลับจะมากกว่าหรือน้อยกว่าไม่ได้ การเลือกตั้งจะดำเนินการโดยวิธีลงคะแนนลับ ซึ่งไม่มีใครสามารถล่วงรู้ได้ว่า แต่ละคนนั้นได้เลือกใครบ้าง หลังจากลงคะแนนแล้ว บัตรลงคะแนนลับจะเก็บรวบรวมไว้และนับคะแนนต่อไป บาไฮศาสนิกชนทุกคนต้องมีส่วนร่วมในการเลือกตั้งธรรมสภาท้องถิ่นของเขา ถ้าเขาไม่สามารถมาร่วมการเลือกตั้งประจำปีได้ด้วยสาเหตุบางอย่าง เขาก็สามารถส่งบัตรลงคะแนนมากับใครก็ได้หรือจะส่งทางไปรษณีย์ก็ได้

**เก้าท่านแรก ที่ได้รับคะแนนสูงสุด**

**จะเป็นกรรมการของธรรมสภาท้องถิ่น**

 หลังจากนับคะแนนแล้ว ผู้ที่ได้รับคะแนนสูงสุด 9 คนแรก จะเป็นกรรมการของธรรมสภาท้องถิ่นในปีนั้นเป็นเวลา 1 ปี

 ท่านโชกิ เอฟเฟนดิ อธิบายว่า “ธรรมสภาทุกๆ แห่งที่ทำการเลือกตั้งภายใต้บรรยากาศที่บริสุทธิ์ ปราศจากความเห็นแก่ตัว และไม่มีความผูกพัน โดยแท้จริงแล้วเป็นการเลือกตั้งจากพระผู้เป็นเจ้า หรือกล่าวว่า การตัดสินใจของแต่ละคนได้รับการดลใจอย่างแท้จริง เพราะฉะนั้น บาไฮศาสนิกชนทุกคนต้องยอมรับการตัดสินใจของธรรมสภาด้วยความเต็มใจ”

 นอกจากนั้น สิ่งที่สำคัญที่สุด ท่านโชกิ เอฟเฟนดิ เขียนไว้อีกว่า “พระบาฮาอุลลาห์ได้ทรงสัญญาไว้ว่า ธรรมสภาทุกแห่งที่เต็มไปด้วยการสมัครสมานสามัคคี ปรองดอง เป็นน้ำหนึ่งใจเดียวกัน ไม่เพียงแต่รัศมีแห่งจิตวิญญาณของพระองค์จะสิงสถิตย์อยู่เท่านั้น แต่จะคอยดลบันดาล ค้ำจุน และช่วยนำทางให้กับเพื่อนบาไฮทั้งปวง เพื่อให้บรรลุถึงเจตนาของพวกเขาเหล่านั้น”

**มีหน้าที่รับผิดชอบบาไฮศาสนกิจทุกอย่าง**

 ธรรมสภาท้องถิ่นมีหน้าที่รับผิดชอบบาไฮศาสนิกชนทุกอย่างในท้องถิ่น หมายความว่า เรื่องทุกเรื่องที่มีผลต่อศาสนาในท้องถิ่น ต้องส่งให้ธรรมสภาท้องถิ่นพิจารณา พระอับดุลบาฮาตรัสไว้ว่า “ทุกคนควรจะไม่ทำในสิ่งที่ไม่ได้ปรึกษาหารือกับธรรมสภาท้องถิ่น และทุกคนต้องเชื่อฟังธรรมสภาท้องถิ่นด้วยความเต็มใจและยอมรับการตักเตือนจากธรรมสภาท้องถิ่น ทุกอย่างต้องมีระเบียบที่เหมาะสม และจัดให้อยู่ในความเรียบร้อย มิฉะนั้นแล้วทุกคนจะแสดงออกอย่างอิสระ และตัดสินใจทุกสิ่งตามความต้องการของตนเองซึ่งอาจจะเกิดผลร้าย”

**ธรรมสภาไม่ใช่ส่วนบุคคลเป็นผู้ตัดสิน**

 บาไฮศาสนิกชนทุกคนต้องหันเข้าหาธรรมสภาท้องถิ่น ซึ่งเป็นสภาที่มีความสามารถตัดสินปัญหาต่างๆ ในสังคมบาไฮเท่านั้น แต่กรรมการของธรรมสภาท้องถิ่นแต่ละคนไม่มีสิทธิที่จะตัดสินใจปัญหาใดๆ ด้วยตัวเอง

 ในจดหมายฉบับหนึ่งที่เขียนในนามของท่าน โชกิ เอฟเฟนดิ กล่าวไว้ว่า “บาไฮศาสนิกชนต้องจำไว้เสมอว่า ธรรมสภากับบุคคลที่เป็นกรรมการในธรรมสภาไม่เหมือนกัน กรรมการของธรรมสภาไม่ใช่เป็นคนที่สมบูรณ์ทุกอย่าง และไม่ควรคิดว่าพวกเขาเป็นผู้สูงส่งกว่าบาไฮศาสนิกชนคนอื่น”

**ธรรมสภามีหน้าที่รับผิดชอบหลายอย่าง**

 พระบาฮาอุลลาห์ได้ทรงสอนไว้ว่า “เมื่อธรรมสภาท้องถิ่นประชุมปรึกษาหารือกัน เรื่องที่สำคัญที่สุดที่ต้องพิจารณาก่อนเรื่องอื่นคือ การเผยเพร่ศาสนา ปรึกษากันถึงวิธีการสอนให้บาไฮศาสนิกชนใหม่ได้เรียนรู้ลึกซึ้งยิ่งขึ้น และวิธีการเอาสาส์นของพระผู้เป็นเจ้าให้กับวิญญาณดวงใหม่ซึ่งเป็นหัวข้อเรื่องสำคัญในการประชุม”

 แต่ธรรมสภายังมีหน้าที่สำคัญที่ต้องรับผิดชอบอื่นๆ อีกคือ ต้องพิทักษ์ศาสนาให้พ้นจากศัตรูที่หมายปองร้าย ต้องส่งเสริมความรักและมิตรภาพระหว่างบาไฮศาสนิกชนในสังคม ธรรมสภาท้องถิ่นต้องพยายามช่วยเหลือคนยากจน คนป่วย คนพิการ ลูกกำพร้า และแม่หม้าย ให้มากที่สุดเท่าที่จะทำได้ และยังต้องส่งเสริมการศึกษาของเด็กบาไฮและเยาวชน และเป็นผู้จัดการเกี่ยวกับงานประชุมต่างๆ เช่น วันฉลองบุญ 19 วัน และฉลองวันศักดิ์สิทธิ์หรือการประชุมอื่นๆ

**ธรรมสภาดูแลรักษาความเป็นระเบียบ**

**ความสามัคคีของชุมชน**

 ถ้าบาไฮศาสนิกชนคนใดคนหนึ่งมีปัญหาส่วนตัวไม่สามารถแก้ไขเองได้หรือเกิดการโต้เถียงกันขึ้นระหว่างบาไฮศาสนิกชนที่ไม่สามารถตกลงกันได้ พวกเขาต้องนำเรื่องเหล่านี้ไปหาธรรมสภาท้องถิ่นเพื่อขอความช่วยเหลือ เช่นเดียวกับเด็กน้อยจะต้องเข้าหาพ่อแม่

 อีกอย่างหนึ่งถ้าคนใดคนหนึ่งรู้สึกว่า เพื่อนบาไฮอีกคนหนึ่งกระทำในสิ่งที่มีผลกระทบกระเทือนหรือเป็นอันตรายต่อศาสนา เขาไม่ควรปรึกษาหารือกับบุคคลอื่น ในเรื่องนี้เขาควรนำเอาเรื่องนี้เข้าสู่ธรรมสภาท้องถิ่นของเขา ท่านโชกิ เอฟเฟนดิ ได้ให้เลขานุการแถลงไว้ว่า “สถาบันอันศักดิ์สิทธิ์นี้สำหรับให้ความช่วยเหลือให้คำแนะนำป้องกัน และชี้แนวทางแก่บาไฮศาสนิกชนในทุกวิถีทางด้วยอำนาจของธรรมสภาในยามเมื่อบาไฮศาสนิกชนคนใดคนหนึ่งต้องการความช่วยเหลือ โดยแท้จริงแล้ว ธรรมสภาที่สถาปนาขึ้นเพื่อจุดมุ่งหมายในการรักษาความเป็นระเบียบและความสามัคคีของบาไฮศาสนิกชน เพื่อว่าพวกเขาจะได้เชื่อฟังและปฏิบัติตามบทบัญญัติของพระผู้เป็นเจ้า”

**ธรรมสภาเป็นผู้แก้ไขปัญหาขัดแย้งทุกอย่าง**

 ปัญหาทุกอย่างและการเกิดทะเลาะวิวาทเบาะแว้งขึ้นในสังคมบาไฮต้องมอบเรื่องเหล่านี้ให้ธรรมสภาท้องถิ่นเป็นผู้แก้ไข

 ท่านโชกิ เอฟเฟนดิ ให้เลขานุการเขียนไว้ว่า “ทุกคนสามารถนำเรื่องราวเข้าสู่ธรรมสภาเพื่อการปรึกษาหารือ โดยที่อีกฝ่ายหนึ่งจะปรารถนาหรือไม่ก็ตาม และถ้าเกิดเรื่องที่ส่งผลกระทบกระเทือนต่อศาสนา แม้ว่าคู่กรณีไม่ต้องการให้ธรรมสภาเข้ายุ่งเกี่ยว แต่ถ้าธรรมสภาเห็นว่ามีความจำเป็นก็เข้ายุ่งเกี่ยวกับทั้งสองฝ่ายได้ เพราะว่าจุดมุ่งหมายที่สำคัญของธรรมสภาคือ พิทักษ์ศาสนาป้องกันสังคมบาไฮและบาไฮศาสนิกชนแต่บุคคลด้วย”

**สมาชิกธรรมสภาต้องปราศจากอคติทุกอย่าง**

 ธรรมสภาท้องถิ่นทุกแห่งต้องตัดสินใจโดยวิธีร่วมปรึกษาหารือกัน การปรึกษาหารือกันนี้ กรรมการทุกคนต้องแสดงออกความคิดเห็นของตนเองอย่างเปิดเผยและอิสระโดยไม่ต้องเกรงกลัวว่ากรรมการคนอื่นจะคิดอย่างไร แต่เขาต้องแสดงออกความคิดเห็นด้วยความโอบอ้อมอารีและด้วยความรักโดยไม่ทำให้คนอื่นเจ็บช้ำน้ำใจ กรรมการของธรรมสภาทุกคนจะต้องไม่นำเอาบุคลิกลักษณะส่วนตัวของกรรมการแต่ละคนเกี่ยวข้องและจะไม่เอาชนะโดยการเร่งเร้าให้คนอื่นเข้าข้างตนเองหรือต่อสู้กับฝ่ายที่มีความคิดเห็นตรงกันข้าม

 ท่านโชกิ เอฟเฟนดิ ได้กล่าวไว้ว่า “กรรมการของธรรมสภาทุกคนต้องไม่นำเอาสิ่งที่เขาชอบหรือไม่ชอบ หรือเรื่องส่วนตัวมาคำนึงในการพิจารณาอย่างเด็ดขาด ต้องมีน้ำใจจดจ่อกับการตัดสินที่ยุติธรรมเพื่อความสวัสดิภาพของสังคมบาไฮ อีกทั้งเป็นการสร้างสรรสังคมบาไฮให้มีความมั่นคงต่อไป”

**การปรึกษาหารือเป็นสิ่งที่สำคัญ**

พระอับดุลบาฮาได้ทรงอธิบายไว้ว่า “ในปัจจุบันนี้ ธรรมสภาแห่งการปรึกษาหารือมีความสำคัญที่สุดและมีความจำเป็นอย่างขาดไม่ได้ การเชื่อฟังธรรมสภาเป็นสิ่งที่จำเป็นและเป็นข้อบังคับ สมาชิกของธรรมสภาต้องปรึกษาหารือร่วมกันในลักษณะที่ไม่เปิดโอกาสให้มีความรู้สึกไม่ดีต่อกันหรือความขัดแย้งใดๆ เกิดขึ้น สิ่งนี้จะสามารถบรรลุได้ก็ต่อเมื่อสมาชิกทุกคนนำเสนอความคิดเห็นของตนอย่างอิสระเต็มที่ และแสดงเหตุผลของตน ถ้ามีผู้ใดคัดค้านเขาจะต้องไม่รู้สึกเจ็บใจอย่างเด็ดขาด จนกว่าได้อภิปรายเรื่องราวนั้นอย่างถ่องแท้แล้ว การตัดสินใจที่ถูกต้องจึงจะปรากฏ ประกายแห่งความจริงจะแสดงออกมาก็เพียงหลังจากการกระทบของความคิดเห็นที่แตกต่างกัน หากหลังจากอภิปรายกันแล้ว การตัดสินใจเกิดขึ้นอย่างเป็นเอกฉันท์ถือว่าดี หากเกิดความแตกต่างของความคิดเห็นขึ้น ซึ่งขอพระผู้เป็นเจ้าไม่ให้เป็นเช่นนั้น ต้องให้เสียงส่วนใหญ่เป็นมติ”

**พวกเขาจะต้องมี ความรัก ความสามัคคี**

พระอับดุลบาฮา ทรงกล่าวถึงเรื่องของการปรึกษาหารือกันว่า “เงื่อนไขแรกคือ ความรัก และความสามัคคีอย่างลึกซึ้งระหว่างกรรมการในธรรมสภา พวกเขาต้องปราศจากความบาดหมางซึ่งกันและกัน และต้องแสดงออกถึงความเป็นอันหนึ่งอันเดียวกันของพระผู้เป็นเจ้าออกมาจากตัวพวกเขา เพราะเขาเป็นคลื่นในทะเลเดียวกัน หยดน้ำในแม่น้ำเดียวกัน ดวงดาวบนท้องฟ้าเดียวกัน แสงรัศมีแห่งดวงอาทิตย์เดียวกัน ต้นไม้จากสวนพฤกษาเดียวกัน ดอกไม้ในสวนเดียวกัน หากไม่มีความปรองดองทางความคิดเห็น และไม่มีความสามัคคีอย่างที่สุด การชุมนุมนั้นจะกระจัดกระจายและธรรมสภานั้นไม่มีความหมายแต่อย่างใด”

**ต้องค้นหาความจริงด้วยการสวดมนต์ และ**

**ด้วยกิริยาที่สุภาพ**

พระอับดุลบาฮา กล่าวต่อไปว่า “เงื่อนไขที่สองคือ เมื่อกรรมการมาประชุมกัน ทุกคนต้องหันหน้าไปสู่อาณาจักรเบื้องบน และขอความช่วยเหลือจากอาณาจักรอันรุ่งโรจน์ พวกเขาต้องแสดงความคิดเห็นของตนด้วยความอุทิศตน ด้วยมารยาท ด้วยเกียรติ ด้วยความใส่ใจ และมีความพอประมาณ อย่างที่สุด พวกเขาต้องช่วยกันค้นหาความจริงในทุกๆ สิ่งและต้องไม่ยืนกรานในความคิดเห็นของตนเอง เพราะความดื้อดึงและมัวแต่จะผลักดันความคิดเห็นของตน จะเป็นผลทำให้เกิดความบาดหมางซึ่งกันและกัน และไม่สามารถค้นหาความจริงออกมาได้ กรรมการผู้มีเกียรติทุกคนต้องแสดงความคิดเห็นของตนอย่างอิสระ และจะไม่ให้คนใดคนหนึ่งพูดดูถูกความคิดเห็นของคนอื่น พวกเขาต้องแสดงออกสิ่งที่เป็นข้อเท็จจริงด้วยความพอประมาณ และหากเกิดความคิดเห็นที่ไม่ตรงกันขึ้น ต้องถือเอามติของเสียงส่วนใหญ่เป็นหลักซึ่งทุกคนต้องเชื่อถือและยอมรับ กล่าวโดยย่อ สิ่งใดก็ตามที่ได้จากความสามัคคี ความรัก และเจตนารมณ์ที่บริสุทธิ์ ผลคือแสงสว่าง แต่ถ้ามีร่องรอยของความบาดหมางแม้เพียงเล็กน้อย ผลที่ได้ก็คือความมืดมน”

**ต้องยอมรับคะแนนเสียงส่วนมาก**

 ภายหลังการปรึกษาหารือกันอย่างถ่องแท้แล้ว ธรรมสภาก็จะลงคะแนนเสียง ถือเป็นผลของการตัดสินกรรมการทุกคนต้องยอมรับการตัดสินของเสียงข้างมาก บาไฮศาสนิกชนในชุมชนนั้นจะต้องยอมรับการตัดสินนั้นด้วยความเต็มใจ และยินดี

 ในจดหมายของท่านโชกิ เอฟเฟนดิ อธิบายว่า “การตัดสินใจของธรรมสภาอาจจะผิดพลาดได้ในบางประการ” แต่พระอับดุลบาฮาทรงกล่าวไว้ว่า “ถ้าชุมชนหรือบาไฮแต่ละคนไม่เชื่อฟังการตัดสินของธรรมสภาแล้ว ผลสุดท้ายจะก่อให้เกิดความผิดพลาดมากยิ่งขึ้น” การตัดสินที่ผิดพลาดนั้นพระผู้เป็นเจ้าจะทรงช่วยแก้ไขให้ถูกต้องเอง เราต้องมีความเชื่อมั่น และเชื่อฟังธรรมสภาท้องถิ่นของเรา

**ต้องสวดมนต์อธิษฐานก่อนการปรึกษาหารือ**

 บทสวดมนต์สำหรับพัฒนาธรรมสภา

 ข้าแต่พระผู้เป็นเจ้า ข้าแต่พระผู้เป็นเจ้า พวกข้าพเจ้าเป็นผู้รับใช้ของพระองค์ ได้หันหน้าสู่พระพักตร์อันศักดิ์สิทธิ์ของพระองค์ด้วยความจงรักภักดี และแยกตัวออกจากทุกสิ่งทุกอย่างนอกจากพระองค์ ในวันแห่งความรุ่งโรจน์ พวกข้าพเจ้าได้มาร่วมกันในธรรมสภาแห่งนี้ด้วยทัศนะและความคิดที่เป็นอันหนึ่งอันเดียวกัน ด้วยจุดประสงค์ของพวกเราที่จะสร้างความปรองดองสามัคคีกันขึ้น เพื่อสรรเสริญคำสอนของพระองค์ในท่ามกลางมวลมนุษย์

 ข้าแต่พระผู้เป็นเจ้า พระผู้เป็นเจ้าของข้าพเจ้า จงทรงทำให้พวกข้าพเจ้าเป็นสัญลักษณ์แห่งการชี้แนวทางของพระองค์ ให้เป็นมาตรฐานของศาสนาอันสูงส่งของพระองค์ในท่ามกลางมวลมนุษย์ ให้เป็นผู้รับใช้แห่งสัตยบันของพระองค์ ข้าแต่พระผู้เป็นเจ้า พระผู้เป็นเจ้าทรงอยู่สูงสุด ขอทรงทำให้พวกข้าพเจ้าเป็นผู้แสดงออกให้ปรากฏเห็นถึงความเป็นอันหนึ่งอันเดียวกันในอาณาจักรของพระองค์ และเป็นดวงดาวที่สดใส ส่องแสงไปยังทุกถิ่นฐาน

 ข้าแต่พระผู้เป็นเจ้า ขอทรงช่วยเหลือพวกข้าพเจ้าให้เป็นเสมือนทะเลที่ถูกซัดสาดด้วยคลื่นแห่งพระกรุณาธิคุณอันประเสริฐของพระองค์ ให้เป็นสายธารที่ไหลจากสถานที่สูงสุดอันรุ่งโรจน์ของพระองค์

**จะต้องปฏิบัติด้วยความรัก และ ยุติธรรม**

 ในจดหมายฉบับหนึ่งที่เขียนในนามของท่านโชกิ เอฟเฟนดิ เขียนไว้ว่า ผู้ทำงานบริหารของศาสนาของพระผู้เป็นเจ้า ต้องทำตนเสมือนกับผู้เลี้ยงแกะ จุดมุ่งหมายของพวกเขาคือ ปัดเป่าความสงสัยต่างๆ และแก้ไขความแตกแยกอันเป็นอันตรายซึ่งอาจจะเกิดขึ้นในสังคมบาไฮ จุดมุ่งหมายดังที่กล่าวนี้จะประสบความสำเร็จได้ถ้าพวกเขามีความรักอย่างจริงใจต่อเพื่อนศาสนิกชนทุกคน พร้อมด้วยความตั้งใจที่แน่วแน่มั่นคงปฏิบัติด้วยความยุติธรรมต่อทุกกรณีที่ได้รับมอบหมายให้เป็นผู้พิจารณา

**ธรรมสภาจะต้องรับใช้ด้วยความถ่อมตน**

 กรรมการของธรรมสภาท้องถิ่น ต้องเป็นผู้ที่มีความถ่อมตนและสงบเสงี่ยม ต้องเป็นผู้เปิดใจกว้างรับฟังความคิดเห็นของผู้อื่น และต้องระลึกถึงความยุติธรรมและหน้าที่ของตนอยู่เสมอ พวกเขาต้องปฏิบัติด้วยความเฉลียวฉลาดเพื่อเป็นที่ไว้วางใจของบาไฮศาสนิกชนอื่นๆ เพื่อให้ทุกคนร่วมมือกับแผนงานและปัญหาต่างๆ ของธรรมสภาท้องถิ่น และรับคำแนะนำจากธรรมสภาท้องถิ่น

 ท่านโชกิ เอฟเฟนดิ ได้ให้เลขานุการบันทึกคำแถลงไว้ว่า “ธรรมสภาท้องถิ่นต้องปฏิบัติให้เป็นที่ไว้วางใจของบาไฮศาสนิกชนอื่นทุกคน และทำให้ทุกคนแสดงออกถึงความพร้อมเพรียงที่จะยึดถือการตัดสินใจและคำแนะนำของธรรมสภาท้องถิ่นด้วยความเต็มใจยิ่ง ธรรมสภาท้องถิ่นกับบาไฮศาสนิกชนแต่ละคนต้องเรียนรู้ถึงการทำงานร่วมกัน และต้องตระหนักว่า ด้วยความร่วมมือกันเท่านั้น สถาบันของศาสนาจึงจะสามารถปฏิบัติงานได้อย่างมีประสิทธิภาพ และมั่นคงถาวร การเชื่อฟังธรรมสภาท้องถิ่นจะต้องไม่มีเงื่อนไขและด้วยความเต็มใจ อย่างไรก็ตามสถาบันนั้นควรจะชี้แนวทางด้วยวิธีที่ไม่ทำให้ผู้อื่นรู้สึกว่าถูกขู่บังคับ เพราะเจตนารมณ์ของศาสนาคือ การร่วมมือสามัคคีปรองดอง ไม่ใช่การบังคับข่มขู่”

**บาไฮศาสนิกชนทุกคนจะต้องเชื่อฟัง**

**และไว้วางใจธรรมสภา**

 บาไฮศาสนิกชนทุกคนจะต้องรู้จักมอบความไว้วางใจต่อธรรมสภาท้องถิ่นของตน และขอคำแนะนำและความช่วยเหลือทันทีที่เขาต้องการ ส่วนธรรมสภาก็ต้องดูแลเอาใจใส่และรู้สึกรับผิดชอบอย่างแท้จริง เพื่อความสงบสุขของบาไฮศาสนิกชนทุกคน และชุมชนโดยส่วนรวม

 ท่านโชกิ เอฟเฟนดิ ได้มอบให้เลขานุการเขียนไว้ว่า “บาไฮศาสนิกชนควรเข้าหาเพื่อขอคำแนะนำ และขอความช่วยเหลือจากธรรมสภาท้องถิ่นอยู่เสมอแต่เนิ่นๆ ส่วนธรรมสภาท้องถิ่นก็ควรปฏิบัติด้วยความระมัดระวัง และมีความรู้สึกรับผิดชอบร่วมกันมากขึ้น ต่อสถานการณ์ทุกอย่าง ซึ่งอาจนำความเสื่อมเสียมาสู่ศาสนาในสายตาของสาธารณชน”

**พวกเขากำลังสร้างระเบียบโลกใหม่**

 ในจดหมายอีกฉบับหนึ่งที่เขียนในนามของท่านโชกิ เอฟเฟนดิ เขียนไว้ว่า “ศาสนาบาไฮเป็นศาสนาที่พระผู้เป็นเจ้าทรงเปิดเผยต่อมวลมนุษยชาติ เพื่อผลประโยชน์ของมนุษยชาติทั้งมวล ซึ่งวิธีเดียวที่สามารถกระทำได้คือ การปฏิบัติชีวิตของสังคมมนุษย์ พร้อมกับการเปลี่ยนวิถีชีวิตใหม่ของแต่ละบุคคล หลักการบริหารของศาสนาบาไฮเป็นเพียงรูปแบบอันแรกที่จะนำชีวิตสังคมใหม่และกฎเกณฑ์การอยู่ร่วมกันของชุมชนของอนาคต ทุกวันนี้บาไฮศาสนิกชนพึ่งเริ่มเข้าใจและปฏิบัติตาม ดังนั้นในบางครั้งอาจจะเกิดความรู้สึกว่า การบริหารของศาสนายากเกินไปบ้างและตายตัวเกินไป เราต้องมีความอดทน เพราะว่าเรากำลังเรียนรู้บางอย่างที่ยากมากแต่ก็ดีเลิศ เกี่ยวกับการอาศัยอยู่ร่วมกันดังเช่น สังคมบาไฮตามคำสอนอันประเสริฐของพระบาฮาอุลลาห์”